1948 में उन्होंने जो झाड़ी आन्दोलन किया वह अपने आप में नजीर है। यह तेलंगाना, तेभागा, और नक्सलबाड़ी आन्दोलन की तरह जमीन के वितरण का आन्दोलन था किंतु जिसमें किसी तरह की हिंसा के कोई प्रमाण नहीं मिलते हैं। शम्साबाद थाने के अंतर्गत चन्दौरा नामक गांव में लाला छक्की लाल ने बहुत बड़ी झाड़ी अर्थात घना जंगल लगा रखा था। कई एकड़ में फैली इस झाड़ी में जो जंगली जानवर रहते थे उनके आतंक से किसान और जनता बहुत परेशान थी। कामरेड गुरुदयाल सिंह ने, जो उस समय बड़े जमींदारों के खिलाफ मोर्चा खोले हुए थे, संगठन की दृष्टि से भी इस आन्दोलन को समर्थन देने का फैसला किया। लाला छक्कीलाल काँग्रेस समर्थक नेता थे, उन्होंने झाड़ी काटने के खिलाफ एक सभा बुलवायी जिसमें प्रदेश काँग्रेस के अध्यक्ष और तत्कालीन वित्त मंत्री कृष्णदत्त पालीवाल भी सम्मलित हुए थे। कामरेड गुरदयाल सिंह ने वह सभा नहीं होने दी व किसानों ने ढेले मार मार कर आये हुए नेताओं को भागने को मजबूर कर दिया। कुछ ही दिनों में झाड़ी को काट कर साफ कर दिया गया व कामरेड सिंह क्षेत्र के एक बड़े किसान नेता की तरह चर्चित हो गये।